Assam NRC: ঘনিয়ে আসছে এনআরসি প্রকাশের দিন, নামে যখন সব কিছু এসে যায় | Indian Express Bangla\nassam nrc final list publication day approaching hojai dhubri\nঘনিয়ে আসছে এনআরসি প্রকাশের দিন, নামে যখন সব কিছু এসে যায়\n৩১ অগাস্ট ভাগ্য অথবা ভবিষ্যৎ নির্ধারিত হবে আসামের দু লক্ষ মানুষের, যাঁরা ইতিমধ্যেই তালিকাছুট। এই পরিস্থিতিতে হোজাই ও ধুবড়ি, দুই গুরুত্বপূর্ণ জেলা ঘুরে দেখলেন ইন্ডিয়ান এক্সপ্রেসের দুই সাংবাদিক।\nWritten by Tapas Das Abhishek Saha, Tora Agarwala\nAugust 25, 2019 12:01:26 pm\nহোজাই- খসড়ায় নেই ৩২.৯৯ শতাংশ\nহোজাই শহরের বছর চল্লিশেকের ছোট ব্যবসায়ী মনোজ দাস মারমুখী। “এখন কি আমার বুড়ো মা-কে টানতে টানতে ফরেনার্স ট্রাইবুনালে নিয়ে যাব! নাকি ওঁকে ডিটেনশন ক্যাম্পে পাঠানো হবে! এর চেয়ে তো মা-কে বিষ খাইয়ে মেরে ফেলা ভাল।”\nমনোজের মা কমলার বয়স সত্তর ছুঁইছুঁই। গত বছরের জুলাই মাসে এনআরসির চূড়ান্ত খসড়ায় ওঁর নাম নেই। ৩১ অগাস্টের তালিকার দিকে তাকিয়ে আছেন তিনি সশঙ্কচিত্তে। সুপ্রিম কোর্টের নির্দেশে ওই দিনই প্রকাশ করতে হবে এনআরসি-র চূড়ান্ত তালিকা।\nঅনেক প্রশ্ন এখন আসামের আকাশে বাতাসে ঘুরছে, যা রাজনৈতিক। যথা- কে নাগরিক, কে নয়, বাসস্থান কী, বাহিরই বা কাকে বলে, কে বহিরাগত, কে ভূমিপুত্র- এমন সব। এনআরসি প্রক্রিয়া, যার মাধ্যমে নাগরিকত্ব স্থির হচ্ছে আসামের, পুরনো সব দস্তাবেজ আর মৌখিকপ্রমাণাদির মাধ্যমে যা স্থিরীকৃত হচ্ছে বা হতে চলেছে, তা নাগরিকত্ব নিয়ে এই সমস্যার সমাধান করতে পারছে না।\nহলুদ হয়ে যাওয়া, ধারগুলো ছিঁড়ে যাওয়া কিন্তু ল্যামিনেট করা একটা কাগজ মনোজ দাসের হাতে। মায়ের নাগরিকত্ব প্রমাণের একমাত্র নথি। সেটা একটা সার্টিফিকেট। কমলার বাবা বিশ্বেশ্বর দাসকে দেওয়া সে সার্টিফিকেটে লেখা রয়েছে, তিনি পূর্ব পাকিস্তান থেকে আগত শরণার্থী। কর্তৃপক্ষ জানিয়েছে এটা লিগ্যাসি ডকুমেন্ট হিসেবে যথেষ্ট নয়। ফলে নাম ওঠেনি কমলার। দাস পরিবারে তিনিই একমাত্র তালিকাছুট। মনোজ, মনোজের বাবা, তাঁর স্ত্রী ও সন্তান – সবার নাম রয়েছে এনআরসি-তে।\nআরও পড়ুন, ভারতীয় নাগরিক কারা? কীভাবে তা স্থির করা হয়?\nকমলা আসামের শিবসাগর জেলার একটা স্কুলে ক্লাস ওয়ান পর্যন্ত পড়েছিলেন বটে, কিন্তু মনোজ বলছেন, স্কুলের কাছে অত পুরনো নথি নেই। ফলে ২০১৮ সালের শুনানির সময়ে নতুন কোনও নথি, মায়ের নাগরিকত্বের প্রমাণস্বরূপ, তিনি দিতে পারেননি। এবার মায়ের নাম যদি না ওঠে! বিনিদ্র রাত কাটাচ্ছেন মনোজ।\nকমলার এক বোন এবং প্রয়াত এক ভাইয়ের ছেলের নাম কিন্তু খসড়া তালিকায় উঠেছে।\nধুবড়ি শহরের আয়েশা বিবি এনআরসি তালিকাভুক্তির আবেদনই করেননি (ফোটো- টোরা আগরওয়ালা)\nহোজাইয়েরই ডোবোকা শহরে ৩৩ বছরের আব্দুল মতিন চিন্তিত। তাঁর স্ত্রী ২৪ বছরের নাসিমা বেগমের নাম নেই এনআরসি-র চূড়ান্ত খসড়ায়। গ্রাম পঞ্চায়েতের দেওয়া সার্টিফিকেট প্রত্যাখ্যাত হয়েছে। এবার তাঁদের নিকাহনামা জমা দিয়েছেন মতিন। ৩১ অগাস্টের তালিকায় নাম থাকবে নিশ্চয়ই, আশা করছেন তাঁরা।\nআরও পড়ুন, আসাম এনআরসি: কেন তেজপুর জেলে পচছেন আমিলা শাহ\nব্রহ্মপুত্র উপত্যকার অসমিয়াভাষী এলাকার অংশ হোজাই, তবে এখানে বেশ বড়সংখ্যক বাংলাভাষীর বাস। এখানকার জনসংখ্যার ৪৫.৫ শতাংশ হিন্দু ও ৫৩.৬ শতাংশ মুসলিম। ২০১১ সালের জনগণনা অনুসারে একানকার ৫২ শতাংশ মানুষের মাতৃভাষা বাংলা, ৩৩ শতাংশের কিছু বেশি অসমিয়াভাষী। এখানকার জনবিন্যাস কিছুটা স্থির হয়েছে দেশভাগের ফলে, অনেকটা স্থির হয়েছে, দেশের ভিন রাজ্য থেকে এখানে এসে বসবাসকারীদের দ্বারা।\nহোজাইয়ের রাজনৈতিক গুরুত্বও কম নয়। এআইইউডিএফ নেতা বদরুদ্দিন আজমল একানকার সাংসদ, অন্যদিকে ফায়ারব্র্যান্ড বাঙালি বিজেপি নেতা শিলাদিত্য দেব হোজাইয়ের বিধায়ক। আসাম আরএসএসের অন্যতম কেন্দ্র হজাইয়েই অবস্থিত তাদের গীতা আশ্রম। এখানে নিয়মিত ক্যাম্প তো হয়ই, হয় প্রশিক্ষণ শিবিরও।\nহোজাইয়ের নিজস্ব চরিত্রের কারণেই কোনও সম্প্রদায়ই তালিকাছুটের হাত থেকে বাগ পড়ছে না। বিজেপি নিজেদের মধ্যে বলাবলি করছে চূড়ান্ত তালিকা থেকে যদি বাঙালি হিন্দুরা বাদ পড়ে, তাহলে সমস্যায় পড়বে তারা। এরাই আসামে বিজেপির মূল ভোট ব্যাঙ্ক।\nহোজাইয়ের বিজেপি বিধায়ক শিলাদিত্য দেব মদন মল্লিকের বাড়ি থেকে সদ্য ফিরেছেন। ১৯৮০-র দশকে ৬ বছর আসাম আন্দোলনে যে ৮৫৫ জন শহিদ হয়েছিলেন, তাঁদের অন্যতম মদন মল্লিক। মদন মল্লিকের স্ত্রী ফরেনার্স ট্রাইবুনালের নোটিস পেয়েছেন। তাঁর ও তাঁর ছেলের নাম সম্ভবত এনআরসি-তে উঠছে না।\nআরও পড়ুন, এনআরসি তালিকা প্রকাশের পর ভারত কি সত্যিই কাউকে ফেরত পাঠাতে পারে\n“এই যদি এক শহিদের দশা হয়, তাহলে সাধারণ মানুষের কপালে কী আছে বোঝাই যাচ্ছে।” বলছিলেন শিলাদিত্য। “দেশ ধর্মের ভাগে ভাগ হয়ে গিয়েছে। ফলে একটা পদ্ধতি অবলম্বন করা উচিত যাতে হিন্দুদের নাম এনআরসি তালিকা থেকে বাদ না পড়ে। সবকিছু আইন দিয়ে হয় না। যারা সিদ্ধান্ত নিচ্ছে তাদের সে জ্ঞান থাকা উচিত।”\nআসামের বিজেপি নেতাদের আশা নাগরিকত্ব বিল এনআরসি তালিকাছুট অ-মুসলিমদের রক্ষাকবচ হয়ে দাঁড়াবে।\nযমুনামুখেপ বিধায় তথা বদরুদ্দিন আজমলের ছেলে আব্দুর রহিম আজমল বললেন, তাঁর আশঙ্কা সত্যিকারের ভারতীয়রা তালিকায় স্থান পাবে না।\nধুবড়ি- খসড়া এনআরসি তালিকায় নেই ৮.২৬ শতাংশ\nধুবড়ি জেলার চালাকুরা চর, আরও অনেকগুলো বালির চরের মতই। এই চরে জন্মেছিলেন আরমান সিকদারের প্রপিতামহ। ৬১ বছরের আরমান শিকদার সে মানুষটাকে মনে করতে পারেন না বটে, কিন্তু এই সময়ে, এনআরসি তালিকা প্রকাশের কয়েকিদন আগে, ঠাকুর্দার বাবার সে আবছা স্মৃতিই তাঁর ভয় দুর করতে সাহায্য করছে। গত জুলাই মাসে তিনটি চরে ছড়িয়ে থাকা আরমান শিকদারের পরিবারের মানুষজন দেখেন তাঁরা সবাই তালিকাছুট।\nগত কয়েক বছর ধরে এই কৃষক পরিবার এতগুলি শুনানির মুখে পড়েছেন, যে তিনি এখন নিজেকে শুনানি বিশেষজ্ঞ হিসেবে দাবি করেন। ৩১ অগাস্টের তালিকায় যদি নাম না থাকে তাহলে আর ভয় পাবেন না তিনি। আরও শুনানিতে যাবেন তিনি, নথিপত্র সঙ্গে নিয়ে।\nআরও পড়ুন, বিদেশি খেদা আন্দোলন করে জেল খেটেও নাম নেই এনআরসি তালিকায়\nনমনি আসামের ধুবড়ি জেলায় শয়ে শয়ে চর। বাংলাদেশ সীমান্ত কয়েক মিটার মাত্র দূরে। এ চরগুলো বাংলাদেশি অনুপ্রবেশকারীদের স্বর্গ বলে পরিচিত। আরমান শিকদারের চর আরেকটু দূরে, সীমান্ত এখান থেকে ২০ কিলোমিটার। তবু এক চর থেকে অন্য চরে যেতে হলে বিএসএফ তাঁদের আটকায়, অজস্র বার আইডি চায়, মাঝে মাঝে কারণ ছাড়াই মারধরও করে, বললেন তিনি।\nবছরের পর বছর ধরে এটাই রুটিন। রাজনৈতিক নেতা বা বৃহত্তর অসমিয়া সমাজ এসবে গা করে না।\nফলে গত জুলাই মাসে যখন চূড়ান্ত এনআরসি খসড়ায় জেলার অধিকাংশের নাম ওঠার পর সেখানকার বাসিন্দারা স্বস্তির শ্বাস ফেলেছেন। ৪৯ বছরের আইনুল হক, চালাকুরার বাসিন্দা। “আমরা ওদের দেখিয়ে দিয়েছি।”\nতবে এ উল্লাস দীর্ঘস্থায়ী হয়নি। গত ১ অগাস্ট আসাম সরকার জেলাওয়ারি তালিকাছুটদের গোপন তালিকা প্রকাশ করেছে। তারা প্রশ্ন তুলেছে ধুবড়ির মত সংখ্যালঘু অধ্যুষিত জেলায় তালিকাছুটের সংখ্যা এত কম কেন। ধুবড়ির তালিকাছুটের হার ৮.২৬ শতাংশ, রাজ্যের তালিকাছুটের হার ১২. ৫ শতাংশ।\nদুই বোন, নিশা আর নিয়তি- কারোরই নাম নেই খসড়া এনআরসি তালিকায় (ফোটো- অভিষেক সাহা)\nবিজেপির হিমন্ত বিশ্বশর্মা সানডে এক্সপ্রেসকে বলেছেন “সীমান্তের জেলাগুলোতে, যেখান জনসংখ্যার বৃদ্ধি হঠাৎ ঘটে সেখানে তালিকাছুটের হার রাজ্যের তালিকাছুটের চেয়ে কম কী করে হয়!”\nএধরনের খবর যখন ধুবড়িতে পৌঁছয় তখন লেখানকার বাসিন্দার ক্রুদ্ধ হন। “মাঝে মাঝে এসব দেখলে মনে হয় টিভিটাই ভেঙে দিই। এক নেতা বলেছেন, তিনি যখন ধুবড়িতে আসেন, তখন তাঁদের দুঃখ হয় চারপাশে শুধু বাংলাদেশি দেখে।” বলছিলেন আইনুল হক। ১৯৮৭ থেকে ১৯৯৪ সাল পর্যন্ত তিনি বিএসএফে কর্মরত ছিলেন। “গত বছর জুলাই মাসে আমি ভাবলাম এনআরসি এসব সংশয় দূর করে দেবে। কিন্তু কিছুই হল না। এনআরসি হোক আর না হোক, আমরা নিরাপদ নই। আমার মনে হয় আমাদের দেখতে বাংলাদেশিদের মত।”\nআরও পড়ুন, এনআরসি ও নাগরিকত্ব বিল: রাষ্ট্রনীতি বনাম শরণার্থী\nধুবড়ির চরগুলো ডুবে যায়, ফের ভেসে ওঠে। ব্রহ্মপুত্রের মর্জিমাফিক। চালকুরাও তার ব্যতিক্রম নয়। আরমান শিকদারের প্রপিতামহ যখন চালকুরায় থাকতেন, তখন সে চর এত বড় ছিল যে তাকে উত্তর ও দক্ষিণ- দুভাগে ভাগ করতে হত। কিন্তু ৩০ বছর আগে ব্রহ্মপুত্র তার বড় অংশ গিলে নেয়।\nএনআরসি- শুরু থেকে এখন\nআসামে প্রথম এনআরসি হল, ভিত্তি ছিল জনগণনা।\n১৯৫১ সালের এনআরসি আপডেট করার সিদ্ধান্ত গৃহীত হয় এক ত্রিপাক্ষিক বৈঠকে। বৈঠকে ছিল কেন্দ্র, আসাম সরকার ও আসু (অল আসাম স্টুডেন্টস ইউনিয়ন)\nএনআরসি আপডেটের পাইলট প্রজেক্টের জন্য নোটিফিকেশন জারি করা হয় বরপেটা ও কামরূপ জেলায়। কিন্তু এক বিক্ষোভে পুলিশের গুলিতে চারজনের মৃত্যু ও বেশ কয়েকজন আহত হওয়ার পর এ প্রকল্প বন্ধ করে দেওয়া হয়।\nসুপ্রিম কোর্টের তত্ত্বাবধানে আসামে শুরু হয় এনআরসি আপডেট প্রক্রিয়া।\n৩১ অগাস্ট, ২০১৫\nএনআরসি-তে অন্তর্ভুক্তির জন্য আবেদনের শেষ তারিখ। মোট ৩.২৯ কোটি মানুষ আবেদন করেন।\n৩১ ডিসেম্বর ২০১৭:\nআংশিক এনআরসি খসড়া প্রকাশিত, ৩.২৯ কোটির মধ্যে নাম ওঠে মাত্র ১.৯ কোটির।\n৩০ জুলাই, ২০১৮:\nচূড়ান্ত খসড়া প্রকাশিত, ৪০ লক্ষ আবেদনকারীর নাম বাদ। ৩৬ লক্ষ মানুষ ফের আবেদন করেন। যে ২.৮৯ কোটির নাম তালিকাভুক্ত হয়, তাঁদের মধ্যে ২ লক্ষের বিরুদ্ধে আপত্তি ওঠে।\n২৬ জুন, ২০১৯:\nঅতিরিক্ত তালকাছুটের তালিকা প্রকাশিত হয়, আরও এক লক্ষ মানুষের নাম বাদ পড়ে।\n৩১ অগাস্ট: চূড়ান্ত এনআরসি প্রকাশিত হবে।\nWeb Title: Assam nrc final list publication day approaching hojai dhubri\nভারতের অর্থনীতিতে জিএসটি এবং দেউলিয়া বিধি এসেছিল জেটলির হাত ধরেই


শতবর্ষে বামুনের মেয়ে : গোলোক চাটুয্যের নষ্ট পৃথিবী – পরস্পর\nহোম বই নিয়ে শতবর্ষে বামুনের মেয়ে : গোলোক চাটুয্যের নষ্ট পৃথিবী\nশতবর্ষে বামুনের মেয়ে : গোলোক চাটুয্যের নষ্ট পৃথিবী - July 7, 2020\nশরৎচন্দ্রের রচনার প্রধান দুটি বিশিষ্টতা রয়েছে : কাহিনি বিন্যাসের সরলতা ও বাংলার সামাজিক প্রতিবেশের নিখুঁত চালচিত্র। তাঁর সাহিত্যিক জনপ্রিয়তার অন্তরালেও এ দুটি উপাদানই প্রধানত ক্রিয়াশীল থেকেছে। বোধগত ব্যবধান থাকলেও, সক্ষমতা সঞ্চার করেছে প্রায় সকল বয়সী পাঠককে সমভাবে আকর্ষণ করার। শরৎচন্দ্রের স্বল্পতনু সামাজিক আখ্যানগুলোর অন্যতম বামুনের মেয়ে। আখ্যানটি প্রকাশিত হয়েছিল ১৯২০ সালে। ততোদিনে শরৎচন্দ্র খানিকটা পরিণত সাহিত্যিক, ইতোমধ্যে তাঁর পাঠকগোষ্ঠীও তৈরি হয়ে গেছে। সুতরাং, আখ্যানটি রচনার সময় তিনি তাদের অভিরুচি সম্পর্কেও আদ্যোপান্ত অবহিত ছিলেন। কোনো বিকল্প মত ব্যতিরেকে, এমন সিদ্ধান্তে আমরা উপনীত হতেই পারি। বামুনের মেয়ে কি উপন্যাস? প্রশ্নটি নিয়ে পোড়খাওয়া সমালোচকরা বহু ব্যর্থ; একইসঙ্গে সমাধানরহিত বাগবিস্তার করেছেন। আমরা এই পুরনো ক্লেদের কলেবর আর বৃদ্ধি করতে চাই না। কাজেই, সে-আলোচনা থেকে নিরত থাকছি। শরৎচন্দ্রের রচনায় সামাজিক জীবনের নিখুঁত চালচিত্র আঁকার যে প্রবণতা প্রারম্ভে উল্লিখিত হয়েছে, এটি একপ্রকার সরল বিবেচনা। কিঞ্চিৎ বিস্তারিত বললে, এই চালচিত্রেরও কিছু নির্দিষ্ট বৈশিষ্ট্য রয়েছে। যে বৈশিষ্ট্যগুলোর মধ্যে সবচেয়ে গুরুত্বপূর্ণ বিবেচনা করি সমাজের পুরনো প্রথা, ঐতিহ্য ও মূল্যবোধের সারশূন্যতা সম্পর্কে পাঠকের মস্তিষ্কে প্রশ্ন জাগ্রত করার সক্ষমতাকে। তবে, ওই প্রশ্ন জাগানো অব্দিই! আর, শরৎচন্দ্র পাঠকের মস্তিষ্কে প্রশ্ন জাগানোর এই কর্মটি সম্পাদন করেন নির্দিষ্ট কিছু চরিত্রের ক্রিয়াকলাপের মাধ্যমে। সমাজ দণ্ডায়মান থাকে যার কেন্দ্রভূমিতে। বামুনের মেয়ে আখ্যানেও তাঁর এই পরিচিত প্রবণতার ব্যতিক্রম ঘটে নি। আখ্যানটি পাঠের সময় বিগত শতকের প্রথমার্ধের বাংলার গ্রামীণ সমাজ কাঠামোর সমান্তরালে এমন একটি চরিত্র এসে উপস্থিত হয়; যার সীমাহীন দুষ্কৃতি যেকোনো কোমলহৃদয়, রুচিশীল পাঠকের বিবমিষা উদ্রেক করাতে বাধ্য। চরিত্রটি গ্রাম্য মোড়ল, ব্রাহ্মণ গোলোক চট্টোপাধ্যায়ের; নামের উচ্চারণগত বিকৃতি যাকে পরিণত করেছে ‘গোলোক চাটুয্যে’তে। এটি ব্যক্ত করা অত্যুক্তি বোধ করছি না যে, শরৎচন্দ্র গোলোকের অন্তর ও বহির্লোক নির্মাণ করেছেন সমস্ত নীচতার পুঞ্জ পুঞ্জ সমাবেশ ঘটিয়ে। আর, তার চরিত্র ও কাজের সঙ্গে বিপুলভাবে সংশ্লিষ্ট করে দিয়েছেন পুরো সমাজকাঠামোকে। এর ফলে, বামুনের মেয়ে আখ্যানে গোলোকের যে অপরাধগুলো দৃশ্যমান, নীতিবিগর্হিত, ধিক্কারযোগ্য; তার একপ্রকার সামাজিকীকরণ ঘটেছে। যা তাকে পরিণত করেছে এক সামাজিক অপরাধীতে, বদমায়েশে।\nগোলোক এতটাই ধার্মিক যে, সে ভাত খেয়ে গোবর দিয়ে মুখ ধোয়।\nগোলোক চাটুয্যে দশটা গ্রামের মাথা, সে হিন্দুকূল চূড়ামণি, তার নামে বাঘে গরুতে একঘাটে জল খায়, সে একটা জমিদার; আরেক সামাজিক নষ্ট, পতিত প্রচারক, বিজ্ঞাপনজীবী রাসমণির করা এই মন্তব্যগুলো গোলোকের সামাজিক গুরুত্ব আমাদের নিকটে উপস্থাপন করে। একইসঙ্গে তুলে ধরে, তার মধ্যযুগীয়, অনভিজাত সামন্তসুলভ প্রতাপও। আমরা পরিচিত রয়েছি যে, প্রতিষ্ঠান হিসেবে সমাজ মূলত আত্মরক্ষাকারী, নিজের পুরনো আড় না ভাঙার প্রশ্নে সর্বদা সচেতন। সমাজের এই আত্মরক্ষা; কিংবা আড় না ভাঙা চরিত্রের প্রধান সহায়ক হিসেবে যুগে যুগে কাজ করে চলেছে ধর্ম। আবার, নিজেকে রক্ষা করার এই প্রতিদান হিসেবে সমাজ পুরোহিত শ্রেণিকে, ধর্মীয় চরিত্রগুলোকে বিভিন্ন সংকট থেকে রক্ষা করে। তাদের এমন কিছু বিশেষ নিরাপত্তা, কিংবা দায়মুক্তি প্রদান করে, যা সমাজের অন্য দশজন পায় না। সমাজের এই চারিত্র্য আজও বিদ্যমান। বামুনের মেয়ে আখ্যানে গোলোক চাটুয্যেও সমাজ প্রদত্ত এই সুবিধাটা আদায় করেছে পূর্ণ মাত্রায়। উন্নত ভুঁড়ির পঞ্চাশউত্তীর্ণ ব্রাহ্মণ গোলোককে শরৎচন্দ্র আমাদের সামনে উপস্থিত করেন এভাবে : ‘সেই হিন্দুকূল চূড়ামণি পরাক্রান্ত ব্যক্তিটি এইমাত্র তাঁহার বৈঠকখানায় আসিয়া বসিয়াছিলেন। তাঁহার পরিধানের পট্টবস্ত্র ও শিখাসংলগ্ন টাটকা একটি করবী পুষ্প দেখিয়া মনে হয় অনতিবিলম্বেই তাঁহার সকালের আহ্নিক ও পূজা সারা হইয়াছে।’ এর বাইরে গোলোকের ধার্মিক চরিত্র সম্পর্কে রাসমণি আরেকপ্রস্থ আমাদের নিঃসন্দেহ করে—গোলোক এতটাই ধার্মিক যে, সে ভাত খেয়ে গোবর দিয়ে মুখ ধোয়। আখ্যানে গোলকের অপাচ্য ক্রিয়াকলাপকে সমাজ যে নির্বিবাদে হজম করে, তার পশ্চাতে ক্রিয়াশীল থেকেছে তার এই কথিত ধর্মাশ্রয়, ধর্মকূলচূড়ামণি মূর্তি। যা ঠক ও নষ্ট গোলোক চাটুয্যের প্রধান আভরণ।\nবাংলার যে সামাজিক মনোজীবন, বহুকাল ধরেই তার প্রচারিত অধিকাংশ মূল্যবোধের কোনো ব্যাবহারিক ভিত্তি নেই। বাইরে এগুলো টিকে রয়েছে মূলত সামষ্টিক গলাবাজির ওপরে; যার গভীরে স্বার্থসিদ্ধির উদ্দেশ্য ব্যতিরেকে আর কিছুই নেই। শত বছরের পুরনো বামুনের মেয়ে আখ্যানের পরতে পরতে এই সত্য জমা হয়ে রয়েছে। যেখানে গোলোক চাটুয্যেই প্রধানতম, একবারে অপ্রতিদ্বন্দ্বী ক্রীড়নক, তাকে চ্যালেঞ্জ করে কার সাধ্যি? হ্যাঁ, একজন চ্যালেঞ্জ করেছিল বটে, সে আখ্যানের একমাত্র প্রতিবাদ সন্ধ্যা। তার মাশুলও তাকে দিতে হয়েছে বৈকি! একবারে পরিবার সমেত বরবাদ হয়ে, দেশত্যাগ করে; সে আলোচনায় আমরা পরে আসব। গোলোকের নষ্ট পৃথিবীর প্রথম খবর আমাদের নিকটে উন্মোচিত হয়, পাঁড় ধার্মিক, ব্রাহ্মণ হয়েও তার আফ্রিকায় ছাগল ও ভেড়া চালান দেবার গোপন ও ধর্মহীন ব্যবসার মাধ্যমে। একাজে তার সহায়ক হিসেবে কাজ করে বিষ্ণু চোঙদার। চোঙদারের সঙ্গে গোলোকের যে বৈষয়িক কথাবার্তা এবং প্রতিটি কথাতেই নিজেকে ধার্মিক হিসেবে উপস্থাপনের প্রচেষ্টা, তার মাধ্যমে আমাদের নিকটে শরৎচন্দ্র নিখুঁতভাবে এক বিরল বাঙালি অর্থলোভী, ঠগকে উপস্থাপন করেছেন। যাদের বিচরণ বাঙালি সমাজে এখনো দুর্লভ নয়। তবে, গোলোকের এই নষ্টামো কেবল অর্থেই সীমাবদ্ধ নয়, বরং অনর্থের খবর তার আরও রয়েছে। আখ্যানের সবচেয়ে বিবমিষা উদ্রেককর অঞ্চল গোলোকের নারী লোপুপতা, কামকাতর স্বভাব। যার প্রথম বলি তার বালবিধবা শ্যালিকা জ্ঞানদা। জ্ঞানদা গোলোকের সংসারে এসেছিল তার অসুস্থ স্ত্রীর সেবা করার জন্য। তবে, যার সেবার জন্য আসা, সেই দিদি রোগে ভুগে প্রাণত্যাগ করার পরও জ্ঞানদা মাসখানেক গোলোকের সংসারে রয়ে যায়, সংসার গুছিয়ে দেবার নাম করে। গোলোক তাকে নানা কথায় ভোলায়, আবেগী কথাবার্তা বলে স্বামীগৃহে ফিরতে দেয় না। বিধবা বিবাহের আশ্বাস দিয়ে তার সঙ্গে করে চলে ক্রমাগত সহবাস। এর ফলে, যুবতী বিধবা জ্ঞানদা সহসাই গর্ভবতী হয়ে পড়ে।\nগোলোকের মতো মানুষের তো নীচতায় কোনো অরুচি নেই, নর্দমাতেই তার বিচরণ।\nগোলোক ঠগ, প্রতারক, বদমাশ, সে তার কথা রাখবে কেন? প্রথমে চেষ্টা করে জ্ঞানদাকে তার শ্বশুর বাড়িতে ফেরত পাঠানোর। কিন্তু, জ্ঞানদা রাজি হয় না, পাষাণ হয়ে ফিরিয়ে দেয় অন্ধ শ্বশুরকেও। কিন্তু, তাতে কতটুকুই বা যায় আসে? গোলোকের মতো মানুষের তো নীচতায় কোনো অরুচি নেই, নর্দমাতেই তার বিচরণ। সে আয়োজন করে জ্ঞানদার গর্ভপাতের। কুঁজো মন্থরার বিশ শতকীয় সংস্করণ, রাসমণি তার সহায়ক হিসেবে এগিয়ে আসে; এই অভিজ্ঞ বদমাশ, পক্বকেশ বামুন কন্যা জ্ঞানদাকে বলে : ‘কথা শোন জ্ঞানদা, পাগলামি করিস নে। ওষুধটুকু দিয়ে গেছে, খেয়ে ফেল। আবার যেমন ছিল সব তেমনি হবে, কেউ জানতেও পারবে না।’ আসলে গোলোকের ফন্দি ছিল গর্ভপাতের নাম করে জ্ঞানদাকে হত্যা করা। নইলে, তার দ্বিতীয় বিবাহের রাস্তা পরিষ্কার হচ্ছিল না। যথার্থ ধার্মিকের কর্মই বটে! জ্ঞানদা যখন এই গর্ভপাতের প্রস্তাবে রাজি হয় না; তখন এই সামাজিক পাপের ভার চাপানো হয় গর্ভপাতের ওষুধ প্রদানে অস্বীকৃত হোমিওপ্যাথি ডাক্তার, গ্রামের সরলপ্রাণ প্রিয়নাথ মুখোপাধ্যায়ের ওপরে। তবে, ঘটনার এখানেই শেষ নয়। জ্ঞানদা প্রতিবাদ জানিয়ে ওষুধ খায় নি। মেনে নিতে চায় নি গোলোকের আরেক জঘণ্য কর্ম গর্ভপাত। কিন্তু, গোলোকের সঙ্গে পেরেও সে ওঠে নি, তার কারণ হলো গোলোকের পেছনে রয়েছে সমস্ত সমাজটা। যেটাকে গোলোক কিনে রেখেছে পয়সা দিয়ে, সুবিধা দিয়ে, ক্ষমতা দিয়ে। এই টাকাটা, সুবিধাটা, ক্ষমতাটাই হলো শক্তিমান জোলাপ, যা খেয়ে পাথরসুলভ পাপও সমাজ নির্বিবাদে হজম করে, ন্যূনতম আজীর্ণেও ভোগে না। তাহলে, জ্ঞানদার বাঁচার পথ কোথায়? সে পথ তার রুদ্ধ। ফলে, আখ্যানের অন্তে গোলোকের দ্বিতীয় বিয়ের বৌভাতের রাতে তার দেয়া পঞ্চাশটা টাকা হাতে ধরে জ্ঞানদাকে চেপে বসতে হয় বৃন্দাবনের ট্রেনে।\nবামুনের মেয়ে আখ্যানে গোলোকের আড়ম্বরপূর্ণ বৌভাতের রাতেই বৃন্দাবনের ট্রেন ধরে আরও দুজন। হোমিওপ্যাথি ডাক্তার প্রিয়নাথ এবং তার যুবতী কন্যা সন্ধ্যা; যারা গোলোকের নষ্ট পৃথিবীর সুস্থ দুজন মানুষ। এই তিন জনেরই একই উদ্দেশ্য, তাদের বাঁচতে হবে। এজন্যই ছাড়া চাই এই গ্রাম, গোলোকের নষ্ট পৃথিবী। প্রিয়নাথ এ গ্রামের ঘরজামাই, গোলোকের দূর-সম্পর্কের ভাগ্নি জগদ্ধাত্রীর বর। তাদের একমাত্র কন্য সন্ধ্যা। যে এই আখ্যানের একমাত্র সক্রিয় প্রতিবাদী, মানবিক চরিত্র। আমরা দেখেছি সমাজের কারণে, নিজেদের বাড়ি হতে উদ্বাস্তু, নীচুজাতের দুলে কন্যাদের সে কিভাবে অরুণের বাড়িতে থাকার সংস্থান করে দিয়েছে। আবার, এই সন্ধ্যাই মুখে মুখ রেখে প্রতিবাদ জানাতে পারে গোলোক ও রাসমণির তুল্য সামাজিক নষ্টদের কূটকথার। সন্ধ্যার প্রতিও বয়স্ক কামকাতর গোলোকের নজর পড়েছিল, সে তাকে বিয়ে করতে চায়। অবয়সে আহ্লাদী হয়ে খবরটা বয়ে আনে রাসমণি, জগদ্ধাত্রীকে বিয়ের প্রস্তাব পাড়ার আগেই ভূমিকা করে : ‘যা ভিজে কাপড়ে, ভিজে চুলে গিয়ে শ্রীধরকে সাষ্টাঙ্গে নমস্কার কর গে। পঞ্চাননের আর বিশালক্ষীর স্থানে পুজো পাঠিয়ে দিয়ে গে।’ তবে, সন্ধ্যার বাবা-মায়ের অরাজিতেই গোলোকের এই বাসনা চরিতার্থ হয় না। সন্ধ্যার বিবাহ স্থির হয় অন্যত্র, আরেক বামুন ঘরে। কিন্তু, গোলোক তো এত সহজে নিষ্কৃতি দেবার পাত্র নয়, সে আরেক নীচুতার আশ্রয় গ্রহণ করে। টাকা দিয়ে কেনা মৃত্যুঞ্জয় ঘটকের মাধ্যমে ভরা বিয়ের আসরে প্রমাণ করে যে, সন্ধ্যা বামুনের মেয়ে নয়। কারণ, তার বাবার জন্মের ঠিক নেই, সে ব্রাহ্মণ সন্তান নয়; ব্রাহ্মণরূপী জালিয়াত হিরু নাপিতের সন্তান। বিয়ে ভেঙে যায়। এই খবর শোনার পর সন্ধ্যার মা, স্বামীর জন্য জাত খোয়ানো জগদ্ধাত্রী পুকুরে ঝাঁপ দেয়। তবুও সে বাঁচে, গ্রামেই থাকে। কারণ, সে তো বামুন কন্যা, প্রায়শ্চিত্ত করলেই পাপমোচন হবে, জাতে ফিরবে। উঁচুজাতের জন্যই সমাজ তাকে এ সুবিধা দিয়েছে, বিধানটা তো কেবল তাদের জন্যই। কিন্তু, সন্ধ্যা ও তার বাবার পালানো ব্যতিরেকে উপায় থাকে না।\nটিকে গেছে গোলোক চাটুয্যের নষ্ট পৃথিবী। বন্ধ হয়ে গেছে মুক্ত মানুষের আগামী।\nজাত হারিয়ে, তাদের যে মুখ দেখাবার উপায় নেই! এর মাধ্যমে শরৎচন্দ্র জাত-পাতের সামাজিক কুপ্রথা আমাদের নিকটে আরেকপ্রস্থ উপস্থাপন করেন। দেখান, তুচ্ছ জাত-পাত প্রথার কারণে কিভাবে মানুষের জীবন, ভবিষ্যৎ, স্থিতি ধূলিসাৎ, অনিশ্চিত হয়ে যায়। তাদের বেঁচে থাকার উপায় বন্ধ হয়ে যায়। আর, তারই সুযোগ গ্রহণ করে সমাজটাকে আরও নিজেদের আয়ত্তে আনতে সক্ষম হয় গোলোক চাটুয্যের তুল্য অমানুষেরা। মানুষকে পায়ের নিচে পিষে মারার পথটা সুগম করে, মানুষকে আটকে ফেলে শোষণের জালে। শরৎচন্দ্র সামাজিক সমস্যা তুলে, প্রশ্ন জাগিয়ে আখ্যানের পর্দা টানেন, বামুনের মেয়েতেও তার ব্যতিক্রম হয় নি। কিন্তু, প্রকৃতই কি জ্ঞানদা, প্রিয়নাথ আর সন্ধ্যা বৃন্দাবনে গিয়ে মুক্তি পাবে? সেখানেও কি নেই কোনো নতুন ফাঁদ? তাদের চলে যাওয়া তো একপ্রকার পরাজয়। এসব প্রসঙ্গ শরৎচন্দ্র উপস্থাপন করেন না, তিনি নিরুত্তর। কারণ, এখানে কিছু বললে তো সমাজটাকেই ভাঙার ডাক দিতে হয়। যেটা কিনা হাজারো গোলোকে রীতিমতো ঘোগের বাসা হয়ে উঠেছে। এই ডাক শরৎচন্দ্র দিতে পারতেন একটি চরিত্রের মাধ্যমে, সেটি অরুণ। তাকে নিয়েও কিছু বলা প্রয়োজন বোধ করছি। অরুণ সকল গ্রাম্য প্রতিকূলতা উপেক্ষা করে বিলেতে পড়তে গিয়েছিল। সে-কারণে, গোলোক কিংবা রাসমণির মতো নষ্টদের কাছে সে জাত খুইয়েছে, বিধর্মী হয়ে গেছে। আমরা দেখি, অরুণের ওপরেও একটা সামাজিক অত্যাচার নীরবে পুরো আখ্যান জুড়েই চলেছে। একারণে, অরুণ পৈতৃক বিষয় বিক্রি করে গ্রাম ছেড়ে চলে যেতেও চেয়েছিল। কিন্তু, আমাদের প্রশ্ন, অরুণ কেন প্রতিবাদী হলো না? কেন গোলোককে অস্বীকার করল না তীব্রভাবে? কেন গড়ে তুলল না কোনো প্রতিবাদ, প্রতিরোধ? কিংবা, সন্ধ্যাকেই কেন চলে যেত দিল ওভাবে? সে কেন হয়ে উঠল না বামুনের মেয়ের চার বছর আগে প্রকাশিত পল্লী সমাজের রমেশের তুল্য এক সংস্কারক চরিত্র। শরৎচন্দ্র এসব প্রশ্নে নিরুত্তর থেকেছেন। সম্ভবত, খানিকটা রক্ষণশীলও। যার ফলশ্রুতিতে, একজন সম্ভাবনাময় অরুণ পরিণত হয়েছে ব্যর্থ, অমেরুদণ্ডীতে; টিকে গেছে গোলোক চাটুয্যের নষ্ট পৃথিবী। বন্ধ হয়ে গেছে মুক্ত মানুষের আগামী।\nprevious নির্বাচিত ১০টি কবিতার বই : বইমেলা ২০২০\nnext রাফিক হারিরির উচ্চাভিলাষী প্রকল্প : ঐতিহাসিক উপন্যাস ‘ওমর’